Johann Ackermann se regterhand by die Leeus, die ervare aanvalsafrigter Swys de Bruin, gaan waarskynlik ook sy verbintenis met dié rugbyunie beëindig.

Alles dui daarop dat De Bruin oor die hoof gesien gaan word as Ackermann se opvolger as hoofafrigter van die Leeus se Superspan.



Ackermann sit ná die Superreeks sy loopbaan by Gloucester in Engeland voort.

Gerugte doen die rondte dat Franco Smith, afrigter van die Cheetahs en agterlynbreier van die Springbokke, voor in die tou is om Ackermann te vervang. Daar word selfs bespiegel dat Brendan Venter, wat saam met Smith by die Springbokke betrokke is, dalk ook by die Leeus se afrigtingspan kan aansluit.

Die Vrystaatse Rugbyunie het egter Donderdagmiddag ten sterkste ontken dat Smith groener weivelde in Johannesburg gaan soek.

“Franco het tot 2020 ’n kontrak met die Vrystaat Cheetahs (Edms.) Bpk. en hy sal slegs vir die Springbokke vrygestel word,” het die Vrystaat in ’n verklaring gesê.

“Franco vorm ’n baie groot deel van die Cheetahs se toekomsplanne en is baie gelukkig hier. Hy gaan ’n groot en senior rol in die toekomsplanne van die Cheetahs speel.”

As 'n afrigter soos Smith wel die Leeus se pos kry, sal dit ’n skop in die tande vir De Bruin wees, wat ’n deurslaggewende rol vertolk het om van die Leeus die suksesvolste aanvallende span in die land te maak.

Hy sal glo die pos as hoofafrigter van die Curriebekerspan aangebied word, maar nie die hoofpos van die Superspan kry nie.

In só ’n geval kan De Bruin se kop Kaap toe staan, waar die Stormers maar al te gretig sal wees om hom in een of ander hoedanigheid te betrek by hul strukture.

De Bruin is gesien as die logiese opvolger vir Ackermann en dit sou ook die skuif wees wat die minste ontwrigting by die Leeus veroorsaak het.

Pak hy ook soos Ackermann sy tasse, kan dit ’n baie nadelige uitwerking hê op die span en spelers wat hulle oor die jare opgebou het by die Leeus en sal die eenheid daar in die gedrang kom.

De Bruin wou nie Donderdag juis kommentaar lewer oor die gerugte dat hy ook nou vir die Leeus verlore gaan wees nie, maar het net gesê: “Ek glo daar is seisoene in ’n mens se lewe en dat daardie seisoene kom en gaan. My tydperk hier by die Leeus is een wat ek altyd sal koester en wonderlike herinneringe oor sal hê, wat ook al gebeur.”

Hoe al hierdie moontlike skommelinge die Leeus hier in die pylvak van die Superreeks gaan beïnvloed, sal gesien moet word.

Die Leeus speel volgende week in hul laaste ligawedstryd teen die Haaie, waarna die uitkloprondes die daaropvolgende naweek begin.

Met Ackermann en De Bruin nie meer daar nie, sal slegs die verdedigingsafrigter, JP Ferreira, die kondisioneringsafrigter, Ivan van Rooyen, en die kopdokter, Jannie Putter, oorbly van die suksesvolle afrigtingspan wat die Leeus help vestig het as Suid-Afrika se voorste span.

* Die berig is aangepas met kommentaar van die Vrystaatse Rugbyunie.